'Terima kasih Mara, semua yang bantu... saya janji belajar bersungguh-sungguh' - Nur Nasuha
Bachok:"Terima kasih pihak Majlis Amanah Rakyat (Mara) dan semua yang membantu saya dan keluarga, saya berjanji akan belajar bersungguh-sungguh," kata pelajar cemerlang, Nur Nasuha Nusi, 12.   Nur Nasuha meluahkan rasa gembira selepas menduduki ujian Kecenderungan MRSM (UKKM), 10 pagi tadi di MRSM Kuala Krai.Dia yang ditemani ibu, Nurul Izzati Nor, 31, menduduki peperiksaan khas itu yang berlangsung selama dua jam membabitkan mata pelajaran Bahasa Melayu, Bahasa Inggeris, Sains dan Matematik bagi kelayakan ke Tingkatan Satu di MRSM.    Mereka dibawa pergi dan pulang oleh guru maktab berkenaan sebagaimana yang  dijanjikan Pengerusi MARA, Datuk Dr Asyraf Wajdi Dusuki.   Nur Nasuha berkata, dia lega kerana akhirnya tertunai sebahagian impian untuk ke MRSM dan hanya menunggu keputusan, Januari depan.  "Alhamdulillah setakat ini, saya boleh jawab peperiksaan pagi tadi, rasa suka sangat lepas dah habis periksa," katanya ketika ditemui di rumahnya di Kampung Lubuk Nibong,Pak Badol, di sini, hari ini.   Bapanya, Mohd Nusi Mamat, 38 berkata, keluarganya bersyukur dengan bantuan yang diterima sebaik kisah mereka sekeluarga tular sejak petang semalam.   Katanya, mereka akan memanfaatkan bantuan termasuk tunai dan  bantuan bulanan secara berhemat untuk keperluan keluarga terutamanya untuk perbelanjaan sekolah anak-anak dan persiapan bersalin isterinya, Nurul Izzati yang mengandung tujuh bulan.   "Kami terkejut dengan bantuan yang diterima, hanya Allah SWT mampu membalas jasa semua," katanya.   Dia berkata, kesusahan keluarga tidak diketahui ramai memandangkan sebelum ini dia bekerja dan keadaan keluarga melarat selepas dia mendapat penyakit gastrik teruk sehingga tidak dapat bekerja seperti biasa.Kisah Nur Nasuha terus dapat perhatian ramai Nur Nasuha akan duduki ujian khas MRSMPelajar cemerlang tercicir MRSM kerana miskin, harap dapat ubah nasib keluarga